DECRETO 235/2006, do 7 de decembro, polo que se declara a urxente ocupación, para os efectos de expropiación forzosa, polo Concello de Láncara, dos bens e dereitos necesarios para a realización das obras do proxecto de pavimentación e dotación de servizos básicos na rúa Rosalía de Castro á vía férrea, lindeira coa praza pública.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 22/12/2006

O Concello de Láncara, en sesión celebrada o día vinte e sete de xuño de dous mil cinco, aprobou o proxecto de pavimentación e dotación de servizos básicos na rúa Rosalía de Castro á vía férrea, lindeira coa praza pública e, na sesión do nove de outubro de dous mil seis, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu á información pública.
O dito expediente tivo entrada na Consellería de Presidencia, Administracións Públicas e Xustiza, e contén a xustificación acreditativa da motivación para a declaración de urxente ocupación.
O expediente foi tratado na comisión de secretarios xerais previa á súa elevación ao Consello da Xunta de Galicia.
O expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala o concello, a actuación é necesaria para evitarlles aos peóns, tendo en conta, en especial, o elevado número deles de idade avanzada, o risco de sufrir danos e accidentes, nunha rúa altamente poboada e cun tráfico rodado frecuente e fluído, e que se ven obrigados a utilizar un tramo cuxa calzada non reúne as condicións de seguridade axeitadas, ao non dispoñer de beirarrúas adecuadas, nin iluminación pública; ademais acadaríase a implantación de servizos esenciais urbanísticos, destacando o saneamento, o abastecemento de auga potable, a pavimentación da rúa e a evacuación de augas pluviais.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia
na súa reunión do día sete de decembro de dous mil seis,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, para efectos de expropiación forzosa, polo Concello de Láncara, dos bens e dereitos concretados no expediente administrativo instruído para o efecto e necesarios para a execución das obras do proxecto de pavimentación e dotación de servizos básicos na rúa Rosalía de Castro á vía férrea, lindeira coa praza pública, debendo, se é o caso, unha vez ocupados os terreos necesarios, obter as autorizacións que fosen necesarias dos organismos competentes no presente caso, con carácter previo ao inicio das obras.
Santiago de Compostela, sete de decembro de dous mil seis.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións
Públicas e Xustiza